Fecko, Martin, poslanec NR SR (2022-09-23):
Ďakujem pekne, pán predseda. Takže vážení, vážené kolegyne, kolegovia, vážení hostia na balkóne, myslím, že Slovenský pozemkový fond, pokiaľ budeme chodiť po zemi, tak stále asi bude mať čo robiť. Na jednej strane, ako už bolo spomenuté, zastrešuje pôdu vo vlastníctve Slovenskej republiky a na druhej strane zastupuje nezistených vlastníkov. Nie neznámych, ale nezistených, lebo vieme, že je to nejaká alebo právnická osoba, ale nevieme nájsť jej pobyt. Ako už tu bolo spomínané, nebudem opakovať veci, ktoré povedal pán riaditeľ, a myslím si, že Slovenský pozemkový fond začína dávať cítiť aj občanom Slovenskej republiky, že svoje meno si začína naprávať a začína byť tam určitá, by som povedal, že očista, ktorú už tak dlho slovenský národ očakával. Chcel by som povedať jednu vec, že pôvodne musím aj ja skorigovať svoje vedomie o nakladaní so Slovenským pozemkovým fondom, ako by to malo byť. Pôvodne som razil filozofiu, že Slovenský pozemkový fond bol tu na dobu dočasnú, pokiaľ bude mať štátu pôdu a nezistených vlastníkov, takže, a pokiaľ tieto pozemky už nebudú, tak, samozrejme, Slovenský pozemkový fond by sa mohol akože kvázi rozpustiť alebo splynúť s nejakým iným pozemkovým, s pozemkovou inštitúciou. Ale v správe, ktorú vám pán riaditeľ ukázal a myslím, že je veľmi ako hodnotná a má aj svoj nejaký dizajn, tak sme sa dočítali aj v jednej stati o nadobúdaní majetku Slovenského pozemkového fondu, ktorý, hovorím, že môže byť až donekonečna, a to je prechod vlastníctva ku pozemkom, ktoré Slovenský pozemkový fond nadobúda podľa zákona 278/1993, ktorý hovorí o tzv. odúmrtí. To znamená, keď niekto nemá už žiadnych dedičov, tak vtedy Slovenský pozemkový fond tento majetok preberá. A predstavte si, v roku 2021, aj mňa to prekvapilo, viete o akú výmeru sa jednalo v roku 2021? Jednalo sa o výmeru 1 747 ha. 1 747 na odúmrť, to znamená, neni ďalší dedič a tým pádom Slovenský pozemkový fond preberá túto pôdu. V jednej dedine, taká iba perlička, bolo z tejto výmery 1 747 3,8 ha. Dobre, nevadí, ale bolo aj podielové, takže proste Slovenský pozemkový fond bude mať svoje opodstatnenie, hoci bude iba takúto odúmrť každý rok čo alebo nejak takto pod seba dostávať. Chcel by som uviesť ešte niektoré ďalšie údaje, ktoré myslím, že slovenský národ mal počuť, pretože prakticky na tejto pôde Slovenského pozemkového fondu, ktorý ju spravuje, respektíve ktorú vlastní, prakticky sme akcionári všetci, 5,5 milióna národa slovenského je akcionárom v týchto pozemkoch, takže Slovenský pozemkový fond, predpokladám, že každý chce, aby gazda gazdoval tak, ako sa gazdovať má, aby bol z toho aj zisk, aby sme nešli do straty, aby sme vedeli to zúročovať. Takže, verím, že takto bude aj v ďalších rokoch, ako hovoril pán riaditeľ, zisk a bude sa snažiť majetok zveľaďovať. Uvediem niektoré údaje z tejto správy, aby ste nemuseli dlho listovať, takže aspoň tie, ktoré mňa zaujali a ktoré myslím, že majú čo povedať možno že aj občanom Slovenskej republiky. Takže napríklad oprava chýb v katastri, to znamená § 59 katastrálneho zákona, keď začali preverovať ROP-ky a revíziu ako, kde to malo skončiť, tak zistili sme, že v prospech Slovenskej republiky v roku 2021 pribudlo 340 ha, ktoré bolo zapísané mylne, proste chybou v katastri. To znamená, aj z tohto budeme asi aj do budúcna, pokiaľ bude ľudský faktor na katastri omylný, tak budeme, samozrejme, musieť aj toto nejakým spôsobom revidovať a opravovať. Jeden veľký problém, ktorý má Slovenský pozemkový fond, je to citované aj v tejto správe, je, že zdedil po bývalých, boli to vtedy ešte štátne melioračné správy a ďalšie, zdedil tzv. odvodnenie pozemkov, ktoré hovorí, že máme tam rôzne, by som povedal, zabudované odvodňovacie systémy. Celkove hovoríme o 449 katastrálnych územiach, v ktorých táto výmera tých odvodnených pozemkov, ktorú zdedil Slovenský pozemkový fond, predstavuje výmeru 60-tisíc ha. 60-tisíc ha to už je riadna kopa, by som povedal, že pôdy a je to v celkovej hodnote okolo 17,8 mil. Samozrejme, on sa s tým, by som povedal, borí, nakladá, ako je to možné podľa nejakých tých pravidiel nakladania s týmto majetkom. A chcem veriť, že tak ako aj minulá, by som povedal, garnitúra riadenia vo vedení Slovenského pozemkového fondu, malo by sa to odovzdať do Hydromeliorácie, štátny podnik. Takže verím, že, pán riaditeľ, sa vám to v tomto vašom období podarí aj túto, takú, by som povedal, ťarchu fondu nejakým spôsobom dať tam. Jedno, čo ja som kritizoval aj v minulom období a budem kritizovať stále, aby Slovenský pozemkový fond nepredával pôdu, pretože pokiaľ ste nesplnili svoje domáce úlohy, budem to opakovať v tomto pléne donekonečna, pretože má iné úlohy ako predávať. Predávať iba v nevyhnutých prípadoch a možno že pri nejakých zvláštnych udalostiach alebo nejakej havárii, alebo neviem čom, ale nie svojvoľne predávať. Takže, aby bolo jasné, občania Slovenskej republiky, za rok 2021 Slovenský pozemkový fond predal v 840 zmluvách celkovú výmeru 101 ha. Takže neni to ani tisíce, ani desaťtisíce, je to 101 ha. Myslím, že je to únosná miera. Keď takto som si zalistoval do minulosti, ako sme to mali v minulých, tak myslím, že mali sme tu strop nejakých 1 100 ha plus-mínus, takže 101 ha myslím že je únosná miera, a to sú asi tie nevyhnutné, ktoré bolo treba. Celkový objem z týchto predajov predstavoval 10,6 mil. eur. Zmluvy o budúcich zmluvách sa v roku 2021 neurobili žiadne. Dobre, ďakujem, takže aj toto myslím, že prispeje k tomu, aby sme čím skôr poriešili tie domáce úlohy, to znamená, reštitúcie, záhradkárske osady, potom tam k tomu prídu ešte raz rómske osady, ktoré bude teda vysporiadať, a ďalšie veci, ktoré zo štátnej pôdy bude Slovenský pozemkový fond mať v týchto rôznych zákonoch za povinnosť takto poriešiť našich občanov, ktorí doteraz boli hendikepovaní, čo sa týka užívania ich vlastníckeho práva, ktoré tam oni mali. To znamená, tam boli nejaké tie zámeny. Slovenský pozemkový fond, samozrejme, participoval aj na privatizácii štátnych majetkov, ktorá prebehla ešte v deväťdesiatych rokoch a z toho mu vyplývajú aj určité povinnosti na tých hospodárskych dvoroch, kde, samozrejme, hospodárske dvory neboli bez budov. Takže Slovenský pozemkový fond má momentálne, dnes teda podľa tejto správy má 479 budov, ktoré prakticky z tých 479 bolo 233 prenajatých, v 26 nájomných zmluvách a z tých 479 budov 21 je už potrebné asanovať. To znamená, zlikvidovať z tohto povrchu zemského. 128 žiadostí je pritom ešte odkúpenia týchto budov, tak verím, že aj tam by sa to mohlo akože zrealizovať, aby sme tieto budovy nenechali chátrať, pretože vieme, ako tieto hospodárske dvory staré vyzerajú a je tam veľký problém, že pozemok vlastní jeden a budovu vlastní napríklad Slovenský pozemkový fond. A myslím si, že tam by to mal mať predkupné právo ku tejto budove a myslím, že tak to je aj vo smerniciach, mal by mať ten, ktorý je majiteľom pozemku. Pokiaľ prejaví záujem o túto budovu, tak, samozrejme, mal by mať prednosť pred inými záujemcami, ktorí prakticky by sa tam nejakým spôsobom chceli tiež, samozrejme, etablovať. Zaujalo ma aj náboženská reštitúcia, pretože to je tá parketa s tými reštitučnými nárokmi, takže v správe sa konštatuje, že v roku 2021 boli vydané tri dohody v zmysle zákona o náboženskej reštitúcii a celková výmera pôdy bola 86 ha, bola vrátená cirkvám. Ako už bolo spomenuté, riešili sme reštitúcie a v súčasnosti máme neukončených na Slovenskom pozemkovom fonde, teda už teraz trošku asi menej, ale v roku 2001 situácia bola taká, že na Slovenskom pozemkovom fonde, ktorý je v reštitučnom konaní ako takom na Slovensku, tá druhá vlna, pretože prvá vlna sú pozemkové odbory a lesné na okresných úradov, ktorí vlastne primárne rozhodnú, či tá reštitúcia sa bude vracať v pôvodnom pozemku, alebo bude mať nejakú náhradu. A vlastne tú náhradu, ktorú prizná pozemkový úrad, a Slovenský pozemkový fond nemôže zasahovať do rozhodnutí pozemkových odborov, že ako rozhodnú, hoci v niektorých prípadoch, pán riaditeľ, musím povedať, že sa to aj stáva. Takže aj na to si pozrite, aby sme tam nemali, pretože pracovníci pozemkových úradov sú zodpovední za posúdenie tejto reštitúcie a oni nesú tú celú zodpovednosť, či už pred súdmi, alebo ďalšími inštitúciami, či reštitúcia bola priznaná v pôvodnom pozemku, alebo dali iba náhradu a potom ide Slovenský pozemkový fond. Takže v rámci týchto náhrad v roku 2021 neukončených na Slovenskom pozemkovom fonde bolo 5 226 reštitúcií. Musím povedať, že keď si takto spočítame, lebo to sú vlastne reštitúcie od roku 1991, takže sú už riadne fúzaté a prakticky dobre by už bolo, máme to aj v programovom vyhlásení vlády, že v tomto volebnom období to ukončíme. Tak môžem povedať, aby som trošku oživil aj priestor pre veci týkajúce sa aj pozemkových odborov, tak na okresných pozemkových a lesných odboroch máme na celom Slovensku celkove neukončených plus-mínus 7-tisíc reštitúcií. To znamená, keďže tam sa nám stretávajú dva zákony 229, 503, tak prakticky 229 tých je rátam 30 % a zvyšných neukončených je 503, to znamená, hovorím v hantírke, ospravedlňujem sa, ale to sú reštitučné zákony, takže prakticky pri 503 možno 80 % ide do náhrady. Tam sa minimum už vydáva, pretože právnickým osobám sa nemôže brať a tým pádom je to také, že tam ide skoro na 80 % všetko v náhrade v pozemkoch. Takže tam to ešte pribudne, samozrejme, Slovenskému pozemkovému fondu. Z tých 7-tisíc žiadostí rátam niekoľko tisíc. Najhoršie, hovorím za tých pozemkových odborov, ktoré nemajú ukončené, najhoršie na tom sme v mestách a krajoch hlavne na východe. Z tých 7 000 máme 1 800, teda 1 300 v Košiciach, 2 000 v Kežmarku a 1 800 v Bratislave plus-mínus neukončených a zvyšok sa rozhlieha na ostatné okresy. Z tých okresov máme ukončených 25. Samozrejme, ukončujú sa aj ďalšie, takže verím, že budeme, nebudeme asi teda nejako hrať na hlucho-slepo-nemých a budeme urgovať, aby či už pozemkové úrady, alebo pozemkový fond, teda pozemkové odbory, alebo pozemkový fond tieto reštitúcie čím skôr ukončil. A, samozrejme, musíme mu k tomu vytvoriť všetky podmienky, aby jednotlivé úkony, ktoré potrebuje urobiť, a k týmto úkonom potrebuje mať určité podklady, aby bola súčinnosť orgánov, ktoré majú tieto podklady dodať, či už z katastra, nejakých matrík, obecných úradov, okresných, obvodných a neviem akých iných, ktoré by sa mali tiež k tomu vyjadriť, aby pozemkový úrad čím skôr, teda pozemkové odbory mali čím skôr rozhodnúť a následne, aby Slovenský pozemkový fond vedel v ktorých okresoch už môže manipulovať so štátnou pôdou ináč ako tak, že čakať, či tam, že musí tam dať ešte nejakú reštitúciu, lebo to je vlastne zmyslom toho, aby Slovenský pozemkový fond vedel, že už v tomto okrese ďalšia reštitúcia sa mu nepridá, pozemkový odbor už bude mať ukončený okres a tým pádom bude môcť aj inak nakladať s týmto majetkom štátu, respektíve nezistených vlastníkov sa to netýka, lebo nezistení vlastníci nemôžu ísť do reštitučných náhrad. Takže asi v takomto duchu. Takže, pán riaditeľ, ja vám držím palce. Mám už ohlas aj či už zo ZMOS-u alebo z ďalších inštitúcií, ktorých, samozrejme, sa dotýka vaša činnosť, že, áno, už ju pociťujú, že sa to trošku zlepšilo, začína to naberať nejaký nový trend, dokonca sa už niektorí aj môžu ku vám dovolať, čo doteraz nebolo možné. Ale aj tak by som chcel vám popriať, aby tí ľudia, ktorých budete prijímať a ktorí tam budú robiť, nechcem nič od nich ako poslanec Národnej rady a myslím, že tlmočím názor všetkých poslancov, ktorí, v tejto snemovne, aby len pracovali podľa zákonov, ktoré sú platné, a vyhlášok, ktoré sú tu. Nepotrebujeme aby si to vysvetľovali po svojom, ale aby robili tak, aby ich činnosť nemusela byť potom preskúmavaná orgánmi činnými v trestnom konaní. Takže, pán riaditeľ, pokiaľ takto to budete viesť, tak budem spokojný a myslím, že aj celá táto sieň zákonnosti a poslanci, ktorí v nej sedia. Takže držím vám palce. Samozrejme, myslím, že budeme nápomocní pánu riaditeľovi, keď bude potrebovať nejaké tie konanie urobiť aj tu v Národnej rade, či už skrátené, alebo nejaké iné. Takže ďakujem veľmi pekne a držím palce celému kolektívu. Nakoniec predkovia nám odkazujú, žime tak, aby bola aj chleba, aj neba. Ďakujem pekne.